钦定古今图书集成/理学汇编/文学典/第064卷 > 郭忠恕
## 钦定古今图书集成/理学汇编/文学典/第064卷 > 郭忠恕

按《宋史文苑传》：“忠恕，字恕先，河南洛阳人。七岁能诵书属文，举童子及第，尤工篆籀。弱冠，汉湘阴公召之，
忠恕拂衣遽辞去。周广顺中，召为宗正丞，兼国子书
学博士，改《周易》博士。建隆初，被酒，与监察御史符昭
文竞于朝堂。御史弹奏，忠恕叱台吏夺其奏，毁之，坐
贬为乾州司户参军。乘醉殴从事范涤，擅离贬所，削”
籍，配隶灵武。其后流落，不复求仕进，多游岐、雍、京、洛
间，纵酒跅弛，逢人无贵贱辄呼“苗有佳山水”，即淹留
浃旬不能去，或逾月不食。盛暑暴露日中体不沾汗，
穷冬凿河冰而浴其旁，凌澌消释，人皆异之。尤善画，
所图屋室重复之状，颇极精妙。多游王侯公卿家，或
待以美酝，豫张纨素倚于壁，乘兴即画之，苟意不欲
而固请之，必怒而去，得者藏以为宝。太宗即位，闻其
名，召赴阙，授国子监主簿，赐袭衣、银带、钱五万，馆于
太学，令刊定历代字书。忠恕性无检局，放纵败度，上
怜其才，每优容之。益使酒肆言谤讟，时擅鬻官物取
其直，诏减死决杖流登州，时太平兴国二年。已行至
齐州临邑，谓部送吏曰：“我今逝矣。”因培地为穴，度可
容其面俯窥焉，而卒槁葬于道侧。后累月，故人取其
尸，将改葬之。其体甚轻，空空然若蝉蜕焉。所定《古今
尚书》并《释文》，并行于世。